Grey-drama: Bekende oud-Grey as skoolbestuurder aangestelDries van der Wal en Deon Scheepers. Foto: Facebook via Grey College. ŉ Tussentydse skoolbestuurder is vandeesweek deur die beheerliggaam van Grey Kollege Sekondêre Skool in Bloemfontein aangewys. Henry Büchner, voorsitter van die skool se beheerliggaam, het Vrydag aan Maroela Media bevestig Dries van der Wal, wat in 2016 as adjunkhoof afgetree het ná 36 jaar se diens by Grey, is in dié posisie aangestel. Van der Wal was sedert 1993 die koshuisvader van Leith Huis en was ook as breier van Grey se eerstespan verantwoordelik vir talle oorwinnings op die sportveld. Volgens schoolofrugby.co.za het Van der Wal 25 van Grey se 44 Springbokke sedert Suid-Afrika se hertoelating tot internasionale sport afgerig. Dié reëling rakende Van der Wal se aanstelling geld tot 20 Augustus 2018, die dag waarop die saak van Deon Scheepers, skoolhoof van Grey wat in Mei vanjaar van sy beheerliggaam-pligte onthef is, in die hof aangehoor word om die beheerliggaam se besluit te laat herroep. Büchner het vroeër gesê die “ingrypende bestuursbesluit” om Scheepers van sy beheerliggaam-pligte te onthef spruit uit “onherstelbare verbrokkeling van die vertrouensverhouding tussen Scheepers en beheerliggaam”. Maroela Media het vroeër berig Scheepers het Maandag gesê die enigste oplossing wat die skool se beheerliggaam in die huidige mediasieproses aangebied het, is ŉ finansiële skikkingsaanbod met die voorwaarde dat hy onmiddellik moet bedank. “As iemand wat nog my hele lewe in die onderwys is, met die missie en visie om te verseker dat Grey ŉ toonaangewende skool bly, is ŉ finansiële skikking nie ŉ oplossing vir die huidige situasie nie. Dit hou ook nie tred met die feit dat ek ŉ werknemer van die onderwysdepartement is en nie van die beheerliggaam nie,” het Scheepers in ŉ verklaring op sy Facebook-blad gesê. Scheepers het voorheen aangevoer die mediasieproses op 30 Junie tussen hom en lede van die beheerliggaam was “ongelukkig” nie suksesvol nie. “Die opvolgmediasie wat op 7 Julie vanjaar sou plaasvind, het ook deur die mat geval. Die Suid-Afrikaanse Onderwysersunie (SAOU) het nie die gesprekgeleenthede bygewoon nie,” het Scheepers onder meer gesê. Büchner het in ŉ verklaring hierop gereageer deur te sê Scheepers is oneerlik wanneer hy beweer die bemiddelingsproses het op ŉ dooiepunt uitgeloop. “Die mediasie het Saterdag 30 Junie ŉ aanvang geneem. Tydens die proses het mnr. Scheepers vir uitstel gevra om ŉ moontlike oplossing te ondersoek en die partye het op uitstel tot Saterdag 7 Julie ooreengekom. Hy het egter Donderdag 5 Julie die beheerliggaam in kennis gestel dat hy hom aan die mediasieproses onttrek. Die bewering dat die mediasie dus onsuksesvol was en op ŉ dooiepunt uitgeloop het, is onjuis,” het Büchner vroeër gesê.